| #### TIT. LXXI. De quatuor vinculis Pharaonis et quatuor vestimentis noxiis. |

| #### #### Quatuor sunt vincula Pharaonis, quibus alligat animam: Luxuria in fetore, superbia in furore, invidia in livore, avaritia in fervore. Et ut haec mulier non differat a mulieribus Aegyptiacis, quatuor ei induit vestes similes propriis: Malum malae intentionis incitamentum, per deliberationem: malum malae operationis offendiculum per exhibitionem; malum malae consuetudinis ergastulum, per ostensionem; malum malae exspectationis periculum, per desperationem. Hanc cum sponsus his vinculis cupit levare, ait: Solve vincula colli tui, captiva filia Sion (Isa. LII). Tunc ad ejus vocem si sponsa dicat; Deus in adjutorium meum intende (Psal. LXIX), praesto sponsus disrumpit vincula singulis opponens contraria: Puritatem corporalis munditiae, contra luxuriam; gratiam spiritualis innocentiae, contra superbiam; veritatem liberalis eloquentiae, contra invidiam; frequentationem operantis justitiae, contra avaritiam. Quibus dum liberata est, gratias agit. dicens: Dirupisti vincula mea (Psal. CXV): Benedictus Deus in donis suis. ####  |