| #### TIT. CXXI. Mons Oliveti cur sit mons trium luminum dictus, et cur Trinitatem figuret, et de triplici lumine in nobis. |

| #### #### Mons Oliveti dicebatur olim mons trium luminum: Ex parte templi habens lumen lucernae ex adverso; ex altera parte lumen orientis solis; in seipso lumen olivae. Mons iste Divinitas, scilicet lumen lucernae paternae Filius, qui est lux vera illuminans omnem hominem venientem in hunc mundum, et lumen orientis solis, Pater. Unde oriens est nomen ejus (Zach. VI): cujus radiis mons illuminatur. Tertium lumen, quod est Oliveti, est Spiritus sanctus. Unde unctio dicitur: Unctio ejus, inquit apostolus, docet vos de omnibus (I Joan. II). Similiter in nobis est triplex lumen, naturae, gratiae, doctrinae. Primum commune bonis et malis, quia omnes ad imaginem et similitudinem Dei; secundum solis bonis, qui secundum imaginem et similitudinem, ad quam facti sunt, vivunt; tertium illis tantum, qui prae caeteris acceperunt cognitionem divinae legis et veritatis. ####  |