| #### CAPUT 96 |

| #### #### Sequitur: #### Infirmus dicat: Quia fortis ego sum. #### Quia scriptum est: Quando infirmor: tunc fortior sum, et potens (II Cor. XII). Item dicitur: Virtus in infirmitate perficitur (ibid.). Propheta praevidens electionem gentium, gloriam fidelium, conversionem earum ad fidem, vitium in eis infirmari, triumphare virtutem, ait: #### Erumpite de latibulis templorum, de angulis idolorum, et venite per passus fidei et fructus poenitentiae, de circuitu, in quo ut impii ambulastis: qui veritatem contemnentes diu falsitatem palpastis. Congregamini intra retia divini verbi, intra caulas fidei, intra septa oculi Dominici. #### Ibi faciet Dominus fidei, occumbere robustos suos, quia scilicet per ardorem, per virtutem divini eloquii, sibi doctores subjicient reges, optimates, sapientes, philosophos. Hinc Isaias: Omne pecus Cedar, inquit, congregabitur tibi: arietes Nabaioth ministrabunt tibi (Isa. LX). Hinc alibi: Gloria Libani data est ei, decor Carmeli, et Saron (Isa. XXXV). Item alius: Gens, et regnum, quod non servierit tibi peribit (Jer. XXVII). At Isaias: Gloria Libani ad te veniet, abies buxus, pinus simul ad ornandum locum sanctificationis meae (Isa. LX). Idem ibidem: Venient ad te curvi filii eorum, qui humiliaverunt te, et adorabunt vestigia pedum tuorum, omnes qui detrahebant tibi (ibid.). Quandoquidem tanti momenti est victori cedere, tantae utilitatis bellatores succumbere, consurgant ergo, et ascendant gentes in vallem Josaphat, id est in humilitatem judicii. Josaphat siquidem interpretatur judicium Domini; quia ibi sedebo dicit Dominus, ut judicem omnes gentes in circuitu (Joel. IX). Hinc ipse in Evangelio: In judicium, inquit, veni in hunc mundum, ut non videntes videant, et qui vident caeci fiant (Joan. IX). Sequitur vox Salvatoris apostolos suos cohortantis ad collectionem novarum frugum, ad conversionem gentium, et dicentis: Mittite falces, quoniam maturuit messis. Vide quanta sit prophetiae convenientia cum evangelica sententia. Salvator namque in Evangelio sic ait ad apostolos: Messis quidem multa, operarii vero pauci (Matth. IX). Item in praesenti prophetia: Quando maturuerit messis falces mittite. Siquidem tres sunt falces eorum, qui ad fidem Trinitatis populos suscipiunt: qui ad horrea Dominica novas fruges mittunt. Prima est praedicatio verbi; secunda, forma catechizandi; tertia, sacramentum baptismi. Ac si diceret: Praedicate, instruite, abluite. Praedicate fidei regulam, instruite ad poenitentiam abluite ad veniam. Sequitur ipsius Domini vox discipulos suos hortantis in cura fidei, et doctrina verbi ad agonem martyrii. Venite, inquit, et descendite. Venite passibus praedicationis, descendite ad laborem, et humilitatem fructuosissimae passionis, quia per passionem corporum et virtutem miraculorum, multa millia neophytorum vobiscum recipient gloriosi certaminis gloriossima praemia; et qui participes erunt moeroris, participabuntur et gaudio. Et hoc est quod dicit: Quia plenum est torcular: exuberant torcularia. Quod autem dicit: Multiplicata est malitia eorum, si de neophytis agitur, ita recte intelligitur, ac si diceret: Multiplicata est malitia, et ad finem usque perducta, quae ultra progredi non debuit: cui diversa sententia terminum hic posuit. Si vero de reprobis, ita: Multiplicata est malitia, id est ad cumulum et ad punctum perducta, ut scilicet abjiciantur a gloria regni et ovili fidei; ut gaudiis inserantur electi, malitia horum, et crudelitate vexati: gloria, et honore coronati, per meritum martyrii. Intuere convenientiam evangelii et prophetiae. Salvator ait ad apostolos in Evangelio: Levate oculos vestros, et videte regiones, quoniam jam albae sunt ad messem (Joan. IV). Ipse in praesenti per prophetam: Venite, inquit, et descendite, quia plenum est torcular: exuberant torcularia, etc. ####  |