| #### TIT. XVI. Ad pastores et praelatos sermo de officio pastorali. |

| #### #### Videte, fratres, ministerium vestrum, judicate judicium Domini, quia judices saeculi positi estis, non criminum ad occidendum, sed vulnerum ad sanandum. Videte languidum in manibus vestris, quem vobis misericors ille Samaritanus commisit: pro quo pretium ab eodem accepistis ne de vestro constet curatio ejus. Habetis duos nummos in duplici Testamento: Veteris monetae unum, novae alterum; ut Veteri emantur medicamenta quae mordent; Novo, quae fovent. Prima ad putrida purganda; secunda ad viva confirmanda. Hi sunt duo gladii quos Petrus parat in passione Domini. Primus est increpatio; secundus exhortatio. Unus quo ab Ecclesia putrida membra resecantur; alter quo sana a vulneribus defensantur. Hoc Petrus vobis reliquit, ut vitia hominum feriatis; sed cum fervore Petri, haeredes ejus et imitatores esse velitis. Christus in oculis vestris crucifigitur, et vos gladium in vagina habetis? Quid Christianus, nisi corpus Christi, cum ipse dicat: Quod uni ex minimis istis fecistis, mihi fecistis (Matth. XXV). Quid pigri? quid timidi estis? Forte quia non statis sicut Phinees, iram Domini non placatis ut cesset quassatio. Forte quia discubuistis ad ollam Pharaonis, sagimen diligitis, pigrum est vobis ad bellum surgere. Forte quia lac diligitis et lanam, non oves pascitis, sed vosmetipsos, et fugitis veniente lupo, quia de ovibus non curatis. Saltem si lac ovium comeditis, carnem servate. Si fructum pro custodia quaeritis, ipsas tamen oves non occidatis. An non occiditis? Si eis iniquitatem suam non annuntiatis, sanguinem, inquit Dominus, de manu tua requiram (Ezech. III). Bonus pastor Christus etiam carnem suam ovibus dedit edendam, ut eas reficeret, et vos quomodo pretium pro gratia accipientes et lupi facti, ipsas oves necatis? Vae pastoribus malis, qui pascunt semetipsos non oves, qui sicut mercenarii, videntes lupum venientem, fugiunt non mutando locum, sed subtrahendo auxilium. Si ergo pastores estis vigilate super gregem vestrum. Ascendite ex adverso, et date vos murum pro domo Israel. Et quasi boni canes, latrate circum caulas Ecclesiae vocibus confidentiae, ut timeant laniatores lupi, et oves securae permaneant, et vos, pro bona custodia, pretium condignum accipere mereamini. ####  |