| ### Auctor incertus ### Robertus Paululus ### DE CAEREMONIIS, SACRAMENTIS, OFFICIIS ET OBSERVATIONIBUS ECCLESIASTICIS, AUCTORE, UT VIDETUR, ROBERTO PAULULO ###  |

| #### PRAEFATIO. |

| #### #### Memini dudum, de ecclesiasticis officiis dum parva quaedam ad memoriae conservationem mihi ipsi scriberem, te, frater amantissime, quaterniunculum meum extra armorioli clausulam incaute derelictum invenisse, et aliqua quae tibi placere videbantur legisse. Cum autem postea ejusdem tibi fieri copiam saepius postulares, negabam, nunc opusculum inexpletum esse asserens, nunc incorrectum; et utrumque vere. Ipsa enim ecclesiastica officia, quibus agendis divina gratia parvitatem nostram deservire voluit, de ecclesiasticis officiis agere non sinebant. Sed ne forte propter dilationem nimiam aliquid aliud suspiceris, partem noctis sopori furatus, feci quod potui. Eaque quae mihi ipsi dictaveram et quaedam alia in Patrum tractatibus inventa moderata brevitate perstrinxi, ut et memoria concludi possint, et taedium lecta non afferant. In quibus si quid laudabile inveneris, meum nullatenus arbitreris. Nihil enim hic meum dixerim, nisi quod in diversis reperta libris, prout potui breviando transcripsi, et quasi paleas amovens grana congregavi. Pauca etiam, sed quae nihil scrupuli habent, non ingenio meo inventa sed ab ore suscepta magistrorum, quia perutilia videbantur apponere curavi. Verbis communibus et rebus ipsis de quibus agitur cognatis opus explicare congruentius duxi, quam schismatum varietatibus involvere, et res per se fulgidas decolorando verba colorare. Sicut enim mulier pulcherrima inde pulchritudinis suae amittit pretium, unde turpis sibi umbratilem quamdam pulchritudinem in oculis hominum acquirit, sic colorum rhetoricorum cerussa et purpurisso caetera exornantur, quae autem proprium fulgorem habent, eorumdem super inductione fuscantur. Si quid in hoc opusculo vel insufficienter, vel non recte inspexeris, tu, frater charissime, corrigere non pigriteris, sive cum notula aliqua mihi corrigendum remittere. Titulos capitulorum annotare placuit et numeros, ut quod quaesieris facilius queas invenire. |