| #### TIT. CLXVIII. De triplici acceptione naturae. |

| #### #### Tribus modis accipitur natura in sancta Scriptura: Accipitur pro illo optimo statu primae conditionis in quo primus homo conditus est: secundum quod dicuntur omnia naturaliter esse bona. Accipitur et pro reliquo illius statu, quod post lapsum superest, et viget in mente hominis: secundum quod habetur in Epistola ad Romanos: Judicabit id quod ex natura est praeputium legem consummans, te, qui per litteram et circumcisionem praevaricator es legis (Rom. II). Quod est dicere: Gentiles qui implent legem per vim rationis sibi innatam, quae est in appetitu boni, illi tales judicabunt Judaeos. Accipitur in tertia acceptione pro corruptionis statu in quo omnes nascimur. Unde Apostolus: Natura sumus filii irae (Ephes. II). ####  |