| #### CAPUT 13 |

| #### #### Sequitur: #### Depopulata est regio, luxit humus, quoniam devastatum est triticum. Confusum est vinum, et elanguit oleum. Confusi sunt agricolae, ululaverunt vinitores super frumento, et hordeo, quia periit messis agri. Vinea confusa est, et ficus elanguit. Malogranatum, et palma, et malum, et omnia ligna agri aruerunt. #### Regio Ecclesiae latitudo est obedientiae; humus, humilitas poenitentiae; triticum, sanitas doctrinae; vinum, intelligentiae spiritualis subtilitas; Agricolae et vinitores, sacerdotes et praedicatores. Sed agricolae dicuntur propter informationem morum, vinitores propter eam quam infundunt mentibus audientium laetitiam aeternorum; agricolae, quia ad actionem justitiae informant; vinitores, quia ad amorem sapientiae animos audientium excitant; vel agricolae, quia terrena opera, et desideria doctrina sua evertunt; vinitores, quia dona spiritualia promittunt, et laetitiam aeternorum mentibus auditorum inferunt. Hordeum est simplex doctrina, et historialis; messis agris, bonorum operum simplicitas fertilis; vinea, scientiae divinae ubertas; ficus, dulcedo contemplationis, et aeternorum suavitas. Malogranatum est fervor martyrii; palma, contemptus mundi; malum simplex, opus fidei; omnia ligna caetera, sunt poenitentiae vel misericordiae opera. Singula vero suis coaptare locis ad alia festinantes omittimus: quod facile, et utile lectoris exercitio relinquimus. ####  |