| #### TIT. XVII. De triplici genere quaerentium Deum et sapientiam. |

| #### #### Tripartitum est genus quaerentium Deum. Alii quaerunt et inveniunt, sed non retinent, quia non quaerunt ut habeant, sed vendant; alii quaerunt et inveniunt et retinent. Primis dicitur: Quaeretis me et non invenietis, et in peccato vestro moriemini (Joan. VII). Secundis dicitur: Ego sum, et injecerunt manus, et tenuerunt eum (Joan. XVIII). Et tertiis dixit: Avete, et accesserunt et tenuerunt pedes ejus (Matth. XXVIII). Primi quaerentes nullo modo inveniunt. Secundi vivum inveniunt et occidunt. Tertii mortuum quaerunt, et vivum inveniunt. Sic alii sapientiam inveniunt, sed non diligunt, quia ad lucrum et laudem humanam eam prostituunt. Isti Christum vivum inveniunt et occidunt, quia ex hoc in eis sapientia moritur, quod ejus dulcedine nullo amoris sensu perfruuntur. Alii mortuam quaerunt et vivam inveniunt, quia dum eam ad hujus vitae usum non appetunt, verius intus ad illius dulcedinem pertingunt. ####  |