| #### CAPUT 21 |

| #### #### Sequitur: #### Nunquid non coram oculis vestris alimenta perierunt: de domo Dei vestri laetitia, et exsultatio? Computruerunt jumenta in stercore suo. Demolita sunt horrea: dissipatae sunt hypothecae: quoniam confusum est triticum. Quid ingemuit animal: mugierunt greges armenti? Quia non est pascua eis. Sed et greges pecorum [pastorum vel porcorum] disperierunt. Ad te, Domine, clamabo: quia ignis comedit speciosa deserti: et flamma succendit omnia ligna regionis. Sed et bestiae agri, quasi area sitiens imbrem, suspexerunt ad te, quoniam exsiccati sunt omnes fontes aquarum, et ignis devoravit speciosa deserti. #### Post traditum modum supplicationis ipsius, subnectit causam doloris, ut dum multa et magna patent detrimenta, supplicatio protendatur devota et ignita. Detrimenta vero sunt haec: putredo foetida jumentorum; anxietas animalium; interitus pecorum; demolitio horreorum; apothecarum dissipatio; pascuae inanitio. Causa vero haec est: speciosorum combustio, lignorum succensio, fontium exsiccatio. Sicut igitur corporalia alimenta constat esse trifaria, ita et spiritualia. Quaedam enim sunt ad sanitatem, et non ad fortitudinem: quaedam ad fortitudinem, et non ad sanitatem: nonnulla vero ad sanitatem et ad fortitudinem. Ex primis nascitur elegans et idonea forma: ex secundis virilis et constans audacia: ex tertiis venustas formae et fecunditas potentiae. Sed quia tetigimus carnalia, nunc redeamus ad spiritualia. Quatuor enim sunt, scilicet praecepta, exercitia, virtutes, charismata. Praecepta vero sunt ad sanitatem: exercitia ad fortitudinem: virtutes ad formam: charismata ad audaciam. Laetitia est de transitoriis: exsultatio de aeternis. Haec autem alimenta, quae sunt exsultatio et laetitia, perierunt de domo Dei, id est de Ecclesia, quia praecepta calcantur, virtutes contemnuntur, exercitia perierunt, charismata recesserunt. Unde Salvator: Filius hominis veniens, putas inveniet fidem super terram? (Luc. XVIII.) Item idem: Vulpes foveas habent, et volucres coeli nidos: Filius autem Hominis non habet ubi caput suum reclinet (Luc. IX). Et Paulus: In novissimis, inquit, temporibus erunt homines seipsos amantes, cupidi, elati, superbi, blasphemi, parentibus inobedientes, ingrati: scelesti, sine affectione, sine pace, criminatores, incontinentes, immites, sine benignitate, proditores, protervi, tumidi, voluptatum amatores magis quam Dei: habentes quidem speciem pietatis, virtutem vero ejus abnegantes (II Tim. III). Jumenta sunt luxuriosi, armenta curiosi, porci [pecora] gulosi, animalia petulantes et cupidi. Horrea, authentica eloquia. Apothecae, expositorum volumina. Pascua, passiones sanctorum et gesta, in quibus et vitae forma, et morum decentia inveniuntur exempla. Triticum est spiritualis doctrina: stercora sunt vitia et peccata. Lectoris vero ingenio singulorum adaptationem ad alia festinans committo. ####  |