| #### CAP. VI. De pennis deargentatis columbae, ad praedicatores collatis. |

| #### #### Quae columba pedes rubros habere dicitur, pennas deargentatas habuisse verbis propheticis demonstratur. Pennae, inquit David, columbae deargentatae (Psal. LXVII). Pennae columbae deargentatae sunt praedicatores Ecclesiae. Est autem argentum, divinum eloquium; tinnitus argenti, dulcedo verbi: calor, candor. Candorem vero argentum retinet, dum quilibet doctor munditiam verbis praedicat, et munditiam in se habet, dum quod docet diligit, et quod intus amat, foris operibus ostendit. Haec sunt eloquia Domini casta, argentum igne examinatum. Eloquia Domini casta, quia nulla sunt simulatione corrupta, nullo sunt semine cupiditatis impraegnata. Argentum examinatum igne, solidatum in qualibet perturbatione. Candor igitur argenteus in pennis est in linguis docentium lene blandimentum sermonis. ####  |