| #### CAP. XXVII. De avibus in genere. |

| #### #### Avium unum quidem est nomen, sed diversa sunt genera. Nam sicut specie differunt, ita et naturae diversitate siquidem aliae sunt simplices, ut columbae, aliae astutae, ut perdix, aliae ad manum se subjiciunt, ut accipitres, aliae reformidant, ut garamentes, aliae hominum conversatione delectantur, ut hirundo, aliae in desertis secretam vitam diligunt, ut vultur, aliae cantus edunt dulcissimos, ut cygnus et merula, aliae verba et voces hominum imitantur, ut psittacus et pica; sed et aliae sicut genere, ita et moribus innumerabiles. Nam volucrum quot genera sint, invenire quisquam non potest. Neque enim omnis Indiae, Aethiopiae, aut Scythiae deserta quisquam penetrare potuisset, qui earum genus vel differentias nosset. Aves dictae eo quod rectas vias non habent, sed per avia quaeque discurrunt, alites, quia alis ad alta tendunt, et ad sublimia alarum remigio conscendunt. Volucres a volando. Nam unde volare, inde et ambulare dicimus. Vola enim dicitur media pars pedis sive manus, et in avibus vola media pars alarum quarum motu pennae agitantur; inde et volucres. Pulli dicuntur omnium avium nati. Sed et animalium quadrupedum nati pulli dicuntur, et homo parvus pullus aut pusio. Recentes igitur nati pulli dicuntur, eo quod polluti sint. Unde et vestis nigra pulla dicta est. Aliae sunt, in quibus pennae per ordinem fixae volandi exhibent usum; vocatae autem sunt alae, quod his aves complexos alant, et foveant pullos. Penna a pendendo dicta, inde et pendere. Volucres enim pennarum auxilio moventur, quando aeri se mandant. Pluma quasi piluma. Nam sicut pili in quadrupedum corpore, ita plumae in avibus. Avium multa nomina a sono vocis constat esse composita, ut sunt grus, corvus, cygnus, bubo, milvus, ulula, cuculus, graculus, et caetera; varietas enim vocis earum docuit qualiter easdem homines nominarent. #### De aquila vide lib. I, cap. 56. #### De vulture, lib. I, cap. 38. #### De gruibus, lib. I, cap. 39. ####  |