| #### TIT. LXVI. Quomodo loquatur Deus ad cor hominis. |

| #### #### Loquar ad cor ejus (Ose. II). Loquitur Deus ad cor hominis gratia sua ipsum illustrando. Loquitur homo ad cor suum, in libro cordis sui opera sua diligenter legendo. Liber iste duo folia habet. In uno legunt peccatores; in alio poenitentes. Peccator hoc legit: Haec ego egi, recordor, et delector. In contrario folio poenitens: Ego egi haec, recordor, et doleo. Legamus in folio poenitentium ne forte solvamus novissimum quadrantem, id est puniamur pro his quae de terra protraximus. Duo enim sunt quadrantes, unus Dei, alter saeculi. Quadrans Dei amor ex toto corde, ex toto animo, ex totis viribus. Quadrans saeculi est voluptas, curiositas, inanis gloria. Omnis enim quadrans ex tribus consistit. Primus solvitur, et gloria recipitur, secundus recipitur, et poena tribuitur. ####  |