| #### CAPUT 108 |

| #### #### Sequitur: #### Et mundabo sanguinem eorum, quem non mundaverant [quem non mundaveram]; et Dominus commorabitur in Sion. #### Hic latenter subintroducitur per adventum Christi remedium gratiae contra naufragium originalis peccati. Sanguis enim iste, peccatum scilicet originale, nullatenus cujuspiam justitia, vel virtute mundari vel deleri poterat, nisi Agni immaculati sanguine, qui peccatum non noverat. Unde Apostolus: Sine sanguinis effusione non fit remissio (Hebr. IX). Item idem: Talis enim decebat ut nobis esset pontifex, sanctus, innocens, impollutus, segregatus a peccatoribus et excelsior coelis factus (Hebr. VII). Et hoc est, quod in praesenti Dominus per prophetam dicit: Et mundabo sanguinem eorum, quem non mundaverant, hoc est, quem mundare non potuerant. Et tunc Dominus commorabitur in Sion. Tunc scilicet, quando omnia subjicientur ei, et ipse subjiciet regnum Deo, et Patri. Tunc in specula commorabitur, quia ejus visio ad gloriam electis ministrabitur. Tunc erit omnia in omnibus (I Cor. XV), vita, virtus, panis, potus, forma, salus, lux, fons vitae, dux, lex, medicina. Sic erit omnia in omnibus, juxta illud: Satiabor cum apparuerit gloria tua (Psal. XVI). Hinc est illud: Haec est, inquit, vita aeterna, ut cognoscant te solum verum Deum, et quem misisti Jesum Christum (Joan. XVII). Hinc est illud sapientis: #### Te cernere finis, Principium, vector, dux, semita, terminus idem. #### Haec de adventu Christi in carnem, nunc de adventu ejus ad judicium dicamus. ####  |