| #### TIT. CXXV. De assumptione et decem praeconiis Mariae semper Virginis. |

| #### #### Assumpta est Maria in coelum. Felix dies et praeteritis diebus felicior, in qua Virgo virginum, Sancta sanctorum, misericordiae mater assumitur, in qua cella aromatica, paradisus deliciarum, angelorum gloria ad regalis solii celsitudinem sublimatur. Haec est Domina nostra, haec est Virgo quae singulari privilegio comitantibus angelicis choris hodie ad dexteram filii pervenit. Nam universorum Rex et ejus Filius et Dominus coelorum cum tota coelesti curia huic hodie occurrit, dicens: Tota pulchra es amica mea, et macula non est in te (Cant. IV). Hodie Domina nostra insigni circumdata corona, ostendit angelicae dignitati suae celsitudinis privilegia, in quibus totius paradisi gloriatur curia. Primum privilegium est quod sine sorde et sine viro concepit. In hoc enim immunem se in conceptu ostendit, ab illo praescripto prophetico: Ecce enim in iniquitatibus conceptus sum, et in peccatis concepit me mater mea (Psal. L). Secundum privilegium quod sine dolore peperit. Ubi maledictionem illam quae primae muliere data fuerat superavit. In dolore paries filium, etc. (Gen. III). Nam quam homo non deflorat, non torquetur, nec laborat, etc. Tertium quod virgo et mater fuit, ubi natura cursum suum mutavit et admirando expavit. Nam miratur quod virgo pura parit filium. Nullo enim naturae pacto ibi fecunditas praedicatur, ubi integra virginitas conservatur. Quartum quod integre et perfecte omnia novit; qualiter enim aliquid potuit ignorare quae omnia scientem scivit; in qua tota divinitatis plenitudo corporaliter habitavit? Quintum, quod Deum genuit. Sextum quod sine dolore mortis abiit; tantum enim a dolore mortis facta est extranea, quantum a corruptione fuerat aliena. Septimum quod cum corpore suo (quantum credimus) in coelo vivit. Licet enim B. Hieronymus hic opiniones ponat, non tamen factum abnuit; sed rationis astutae tota fidei nostrae colla submisit, in qua dicimus non impossibile Deo esse ut illud divinitatis habitaculum singulare corruptioni non subjaceat vel vermibus. Qui enim trium puerorum vestimenta in camino ignis illaesa servavit, corpus matris propriae incorruptum servare et voluit et potuit. Octavum quod angelicam sublimitatem transcendit. Nonum quod ad dexteram Filii singulariter sedet Psalmista testante: Astitit regina a dextris tuis, etc. (Psal. XLIV). Decimum est generale quo pertexitur ora chlamydis, quod Nec primam similem visa est, nec habere sequentem. ####  |