| #### TIT. LXV. De quinque civitatibus Aegypti loquentibus lingua Chananaea. |

| #### #### In illa die erunt quinque civitates in terra Aegypti loquentes lingua Chananaea (Isai. XIX), non Aegyptia, nec Hebraea. Quinque civitates sunt quinque sensus corporis. Aegyptus, mundus. In Aegypto loquuntur civitates lingua Aegypti, dum quinque sensus in mundo quae mundi sunt appetunt. Chananaea loquuntur in Aegypto, dum moti a vitiis ad virtutem in mundo mundana non quaerunt. Chananaea enim interpretatur commotio. Lingua vero Hebraea quae transitus sonat, nullus in Aegypto hujus mundi loquitur, sed in vita illa ad quam de morte fit transitus. Hic autem Chananaea, quae inter Aegyptiam et Hebraeam est affinis, ille loquitur qui de vitiis ad virtutes commovetur, licet omnino non transeat. Sequitur: Et jurantes per Dominum exercituum (ibid.), id est Dei, non hominum recordantes. Additur: Civitas solis vocabitur una (ibid.). Haec est visus per quam lumen accipitur justitiae, ut civitas videatur. ####  |