| #### TIT. XCIV. De triplici materia gaudii animae. |

| #### #### Triplex est materia gaudii sponsae Christi animae fidelis: Prima est a gloria sponsi; secunda, a desponsationis suae reverentia; tertia, a dotis magnificentia. Laus autem sponsi multiplex est. A forma quia speciosus est prae filiis hominum (Psal. XLIV); a genere, quia descendens a patre luminum (Jac. I); a divitiis, quia Domini est terra et plenitudo ejus, etc. (Psal. XXIII); a potentia, quia non potest vinci; a sapientia, quia non potest falli; a justitia, quia non potest corrumpi; a certitudine scientiae, quia non potest vitari. Est admirabilis bonitate vitae, consiliarius utilitate doctrinae, Deus singularitate potentiae, fortis proprietate victoriae, Pater futuri saeculi donis gratiae, Princeps pacis, felicitate gloriae: Non est similis tui in diis, Domine; et non est secundum opera tua (Psal. XXXV). Primo igitur felix est sponsa tali conjugio. Sindonem fecit et vendidit, etc. Reverentia vero desponsationis triplex: prima sacramentorum vitae; secunda, mandatorum justitiae; tertia, consiliorum disciplinae. Primo eam despondit lavando eam sacramentis; secundo, eam despondit induendo praeceptis; tertio, eam despondit ornando eam exercitiis. Quam lotam, vestitam, honoratam sponsus recipiet, ut cognoscatur in gentibus ejus, juxta illud: Deus in gentibus ejus cognoscetur cum susceperit eam (Psal. XLVII). In gradibus, clericis, laicis, praelatis, subditis, eremitis, mundi contemptoribus. Praelatis debetur sacramentorum reverentia; subditis, praeceptorum obedientia; mundi contemptoribus, consiliorum exercitia. Ad praelatos pertinent salutis sacramenta, ordinationes et dispensationes mandatorum. Sacer igitur debet esse qui sacrat, ordinatus qui ordinat, justus qui mandata vitae ministrat, discretus et humanus qui vitam alienam librat, et hominum mores dispensat. Taliter sponsata dotis recipit magnificentiam. Merito igitur gaudet sponsa primo per gloriam sponsi felix; secundo, per dispensationis reverentiam felicior; tertio propter dotis magnificentiam felicissima, ut bene ei dicatur: Laetare, Jerusalem, etc. ####  |