| #### TIT. IV. De altari ex lapidibus constructo et Deuteronomio in eis scripto. |

| #### #### Post eversionem Hai, aedificat Jesus altare, juxta illud quod fecit Moyses ex lapidibus (Josue, VIII), scilicet integris, quibus non est injectum ferrum, quia post subversionem daemonum et vitiorum efficitur ex multis integris, quia sine vitiorum corruptione sunt, quibus non est injectum ferrum: id est, qui jacula maligni ignita concupiscentiae non receperunt, unum altare, propter unanimatem, unum altare quia in eo quasi in quodam altari offertur holocaustum, quantum ad eos qui se totos mancipant divinis obsequiis, et sacrificium, quantum ad eos qui licet adhuc in saeculo utantur licitis, tamen abstinent ab illicitis. Scripsitque super lapides altaris Deuteronomium, id est secundam legem. Si vis videre quomodo prima lege infirmata secundum scribat Jesus, audi ipsum dicentem: Dictum est antiquis: Non occides. Ego autem dico vobis, quoniam omnis qui irascitur fratri suo, homicida est. Dictum est antiquis: Non moechaberis. Ego autem dico vobis, quod omnis qui viderit mulierem ad concupiscendam eam jam moechatus est in corde suo. Dictum est antiquis: Non perjurabis. Ego autem dico, nolite omnino jurare (Matth. V). Vides quomodo Jesus scribat secundam legem in lapidibus, non in lapideis, sed cordis tabulis: non atramento, sed spiritu Dei vivi. ####  |