| #### CAP. XXXI. De passerum duorum et quinque juxta Evangelium pretio mystice explicando. |

| #### #### Juxta seriem Evangelii duo passeres asse vaeneunt; et quinque dipondio (Matth. X; Luc. XII). Passeres sunt homines vagi et inconstantes. Dipondium ex duobus assibus constat, utrumque tamen parvi ponderis est. Asse igitur et dipondio passeres venduntur, dum pro transitoriis et temporalibus aeterno igne cruciandi peccatores diabolo subjiciuntur. Et tamen non erit in oblivione coram Domino unus ex illis; quia peccatoribus semper parata est misericordia redemptoris. Vos autem, inquit, multis passeribus pluris estis (Matth. X). Hoc de discipulis dixit. Sunt justi majoris pretii. Dum enim justi se et sua pro Domino in praesenti saeculo tribuunt, in futura beatitudine pro transitoriis et commutabilibus aeterna possidebunt. Sunt quidam, qui duos passeres conjuncte animam et corpus interpretantur. Quinque vero passeres ad quinque sensus corporis referunt. Item: Nonne duo passeres asse vaeneunt, et unus ex illis non cadet super terram absque Patre vestro? (Ibid.) Unde Hieronymus : ####
| #### “Si parva, inquit, alia, et vilia absque Deo actore non decidunt, vos qui aeterni estis, non debetis timere ne absque providentia vivatis.” |
#### #### Nolite ergo timere eos qui occidunt corpus, animam autem non possunt occidere (Ibid.). ####  |