| #### TIT. LXII. De tabula poenitentiae, de alis columbae et corvi, labroque aeneo quod fecit Moyses de speculis mulierum. |

| #### #### Confitemini alterutrum peccata vestra (Jac. V). Haec est secunda tabula post naufragium, qua per mare hujus mundi natamus, ne pereamus. Haec est una ala (nam altera est oratio) qua columba ab arca cordis sui volat ad olivam cordis misericordiae Dei, et inde reportat ad arcam Noe, id est hominis in periculo constituti, ramum divinae miserationis. Corvus, cujus vox non est poenitentiae gemitum dare, pro cantu praesentis laetitiae, potius cras cras, ab arca alis falsae spei et adulationis, ad cadaver evolat putridae voluptatis, nec ad arcam sui cordis revertitur, ut poeniteat et lavetur a putredine cadaveris et carnis mortuae in proposito. Sic labro aeneo quod Moyses fecit de speculis mulierum, quae excubabant in ostio tabernaculi (Exod. XXXVIII), ut sacerdotes ingressuri Sancta sanctorum in eo prius lavarentur (Evod. XXX), Moyses legem designat. Labrum aeneum est poenitentia dura: specula divina praecepta, mulieres excubantes in ostio tabernaculi, sanctae animae sunt, quae quandiu in hac vita sunt, quia aeternum tabernaculum ingredi nequeunt, amore continuo aditum regni observant. Mulieres istae habent specula mandatorum, in quibus dum se semper aspiciunt, foeditatis suae maculas deprehendunt et corrigunt; et quid in se coelesti viro vel placeat vel displiceat agnoscunt, et quasi remittentes vultus ex reddita imagine componunt. Moyses itaque de speculis mulierum quae excubabant ad ostium tabernaculi facit labrum sacerdotibus ad lavandum, quia lex Dei lavacrum peccatorum exhibet, per quod sanctae animae aditum supernae patriae exspectantes, per considerationem divinorum mandatorum, suas maculas et videbant et emendabant. Dum enim lex divina David ex divino mandato peccatum recognoscentem, et emendantem nobis proponit, quid aliud quam Moyses labrum ablutionis de speculis illius facit? Nos itaque sumus, fratres, sacerdotes illi qui sacra bonorum operum vobis et aliis dare debemus. Nobis autem ingressuris Sancta sanctorum, internae scilicet habitationis aditum, proponitur labrum de speculis mulierum, poenitentia scilicet per exemplum antiquorum Patrum. Si igitur volumus ingredi, prius in hoc lavacro lavemus maculas cordis: quod nobis facit Moyses, id est, lex illa quae dixit: Confitemini alterutrum peccata vestra (Jac. V): ut sic beati efficiamur ad videndum Deum, qui vivit et regnat. Amen. ####  |