| #### TIT. LIV. De quadruplici purificatione per Christum instituta, in die Purificationis. |

| #### #### Quatuor Christus purgationes peccatorum faciens, purificat mundum, aqua, sanguine, spiritu et igni. Hic est, inquit Joannes, qui venit per aquam et sanguinem, Jesus Christus. Hic est qui baptizat in Spiritu sancto et igni (Matth. III). Primum est contritio cordis, secundum afflictio corporis, tertium opus pietatis et fidei, quartum patientia in tribulatione. His quatuor diebus purgationis nostrae purgamur ut natum offeramus cum matre et suscipiamus cum Simeone. Unde et Christus aqua baptizavit, pedesque discipulorum lavit, dedicans baptismum lacrymarum quae de contritione profluunt cordis. Sanguinem fudit, ut et nos per mortificationem corporis participantes de ejus passione lavemus stolas nostras in sanguine Agni. Spiritum dedit: unde charitas proximi diffusa est in cordibus nostris (Rom. V), ut in nobis multitudinem operiat peccatorum (Jac. V). Quae si minus perfecta est ut tot et tanta non valeat operire, admovet ignem conflator ille qui comburat filios Levi, et quidquid residuum est rubiginis, ignis excoquit praesentis et futurae tribulationis, ut tandem cantare possimus: Transivimus per ignem et aquam (Psal. LXV), etc. ####  |