| #### TIT. XLIII. De tribus bonis hominis, et tribus flagellis Dei, et de causis eorum. |

| #### #### Multa flagella peccatoris; sperantem autem in Domino misericordia circumdabit (Psal. XXXI). Tria sunt hominis bona quibus in hac vita fruimur: Alia in anima, ut virtutes, et alia dona tam naturae quam gratiae; alia in corpore, ut sanitas; alia extra utrumque, ut proles et divitiae. Ideo tria sunt flagella, quibus justo Dei judicio percutitur. Flagellatur enim aliquando in exteriori substantia, aliquando in carne propria, aliquando in conscientia. In duobus primis flagellantur aeque boni et mali; in tertio non nisi reprobi. In duobus flagellatus est Job, non in tertio. Unde dictum est ad Satan: Animam illius serva (Job II). In istis omnibus Pharao. Quem enim flagellaverat in exteriori substantia, in carne propria vesicis turgentibus, etiam obstinatione flagellavit in conscientia. Quatuor autem de causis flagellantur homines: Alii ad ruinam, ut Pharao; alii ad disciplinam, ut David; alii ad custodiam, ut Paulus; alii ad coronam, ut Job. ####  |