| #### CAP. XVIII. De officio feriae quintae ante Parascevem. |

| #### #### Quinta feria ante Parascevem varietas plurima est, non ex officio missae sed in officio. In ea namque oleum tripliciter consecratur. In ea reservatur corpus Domini usque in crastinum. Oleum pro infirmis consecratur in ipso officio consecrationis corporis et sanguinis Domini. Infirmitates namque pro peccatis infliguntur. Unde in Evangelio Dominus roganti sanitatem sic ait: Dimittuntur tibi peccata tua (Marc. II). Dimissis enim peccatis et quod pro peccatis inflictum erat expellitur. Sacramentum Dominici corporis peccata, oleum vero consecratum infirmitates expellit, id est, divina gratia per olei unctionem. Hinc enim Jacobus ait: Infirmatur quis in vobis, inducat presbyteros Ecclesiae et orent super eum ungentes eum oleo in nomine Domini; et oratio salvabit infirmum, et alleviabit eum Dominus, et si in peccatis sit, dimittentur ei (Jac. V). Et in ipsa consecratione sic habes: Ad evacuandos omnes dolores omnesque infirmitates et omnem aegritudinem corporis. Merito igitur eorum consecratio similis fit quorum in multis conjungitur effectus. Utrumque tamen, id est et sacramentum Dominici corporis et oleum consecratum, utrumque habent effectum quamvis propter sacramentorum species diversas verba dividamus. Carnis enim et sanguinis erat in veteri lege pro peccatis offerri, oleri autem est fessis et aegris mederi artubus. Sed et Apostolus de Christo loquens ait: Mortuus est propter peccata nostra, et resurrexit propter justificationem nostram (I Cor. XV). Sic enim divisit singulis sacramentis reddendo quod figurant cum utrumque propter utrumque fecerit Christus. Fit itaque olei infirmorum consecratio in ipso officio consecrationis Dominici corporis ante Canonis verba: Per quem haec omnia, Domine, semper bona creas, et haec ipsa verba sunt illius consecrationis conclusio. Unde intelligimus embolem esse supradicti officii post Agnus Dei, quando pacis signum dari solet; quod hac die propter Judae proditoris osculum non fit. Consecratur chrismale oleum, et postea consequentur oleum catechumenorum quia per haec duo homo ad pacem et concordiam angelorum revocatur. Exorcismus namque olei facit diabolum a catechu meno recedere; unctio vero chrismatis eum sanctificat et ei gratias dat, vel habitas augmentat. Ideo autem quinta feria olei consecratio celebratur, quia quidquid quinque sensibus committitur, scilicet visu, auditu, gustu, odoratu, et tactu, per gratiam Dei in olei unctione deletur. ####  |