| #### TIT. IX. De septemplici lepra superbiae humanae. |

| #### #### Eliseus Naaman leprosum septies in Jordane mergi praecepit (IV Reg. V). Septempliciter enim occupat nos lepra superbiae: in proprietate possessionum, in gloria vestium, in voluptate corporum, in ore dupliciter, in corde dupliciter. A prima igitur qua divites esse volumus in hoc saeculo mundatur in primo descensu Jordanis, qui descensus interpretatur. In descensione enim Christi, id est in humilitate conversationis ejus, qua cum esset dives factus est pauper, si quis mersus viderit quod ille non habuit ubi caput reclinaret, quando quaereret divitias saeculi hujus. A secunda lepra quae est vestium, in qua omnem pomposam saeculi vanitatem intelligimus, in Jordanis emersionem mundamur, ubi invenimus Christum vilibus pannis involutum, factum opprobrium hominum et abjectionem plebis. A tertia quae est corporis lepra, mundamur in ipso Jordane, si bene cogitantes Dominicam passionem, erubescimus sequi corporis voluptatem. A duplici lepra oris, quae est quarta et quinta, quae in adversis murmuris verbum tanquam leprae saniem educimus, et in prosperis jactantiae malum, tanquam alterius leprae putredinem contrahimus, in Jordane mersi mundamur, cum illum attendimus qui cum tanquam ovis ad occisionem duceretur non aperuit os suum (Isa. LIII). Et imitamur eum qui non quaerebat gloriam suam (Joan. VIII). Unde et daemonibus imperabat ne ipsum Filium Dei vocarent (Matth. VIII). In corde quoque duplex est lepra, propria scilicet voluntas quae nec Dei voluntatem nec proximi sequitur utilitatem. Eaque tripliciter peccat, volens scilicet Deum vel non posse, vel nolle, vel nescire peccata sua punire, et ita vult Deum non esse, cum eum vult aut impotentem esse, aut injustum, aut insipientem. Ab hac immundissima lepra levamur loti in Jordane, cum eum imitamur qui non venit facere voluntatem propriam, sed ejus qui eum miserat Patris, nec suum proprium consilium, quo obstinatus aliorum non acquiescit consilio, unitatem dividit, pacem scindit charitatis expers est. Hac lepra suffusus homo lavetur in Jordane, attendens quomodo magni consilii Angelus consilium, quo in medio doctorum eos audire et interrogare elegerat, consilio matris et patris caeterorumque parentum subditus illis postposuit (Luc. II). ####  |