| #### CAP. IV. De secundo ordine Canonis. |

| #### #### In primo ordine petimus ut quae apposita sunt benedicantur; in secundo vero petimus ut quae jam in primo benedicta sunt, in verum et summum sacrificium transferantur. Quinque ergo cruces facimus, quia quae benedicta sunt in id transferri petimus quod in quinque praecellit omnibus, scilicet triplici praerogativa et charitate gemina. Ideo dicimus Benedictam, omnium scilicet gratiarum plenitudine, ascriptam summa dignitate et honore, ratam umma et aeterna potestate. De prima praerogativa. scilicet omnium gratiarum plenitudine, scriptum est: De plenitudine ejus omnes accepimus (Joan. I); et: non enim ad mensuram dedit Deus Spiritum sanctum Filio (Joan. III). De secunda praerogativa, id est summa dignitate et honore, scriptum est: Habens in vestimento et in femore suo scriptum: Rex regum et Dominus dominantium (Apoc. XIX). De tertia praerogativa, id est summa et aeterna potestate, scriptum est: Potestas ejus potestas aeterna, quae non auferetur (Dan. VII). Sed quia triplex haec praerogativa parum nobis prodesset nisi charitatem geminam exhiberet, propterea dicimus, ut nobis corpus et sanguis fiat dilectissimi Filii tui Domini nostri Jesu Christi. Charitas gemina fuit quam ad Patrem habuit et ad gregem, Patri obediendo et pro grege moriendo. Vel charitas gemina fuit qua corpus et animam posuit, vel qua sanguinem et aquam de latere suo fudit. Vel ideo quinque cruces facimus, ut ex praedictis quinque, quinque nobis necessaria impetremus: ex participatione scilicet sanguinis, remissionem peccatorum; ex participatione corporis, unitatem in societate sanctorum; ex summa et aeterna potestate, timorem et sollicitudinem mandatorum; ex summa dignitate et honore, honestatem vitae et maturitatem morum; ex plenitudine gratiarum, plenitudinem praemiorum. Hac igitur de causa in secundo ordine quinque cruces facimus. ####  |