| #### TIT. XLIV. Quid sit adorare in atrio Domini. |

| #### #### Adorate Dominum in atrio sancto ejus (Psal. XXVIII). Superius hostias offerre praecipimur; hic intus adorare jubemur. Prius ne intremus vacui; secundo, ne stemus otiosi. Si claustrum cum voto professionis et abrenuntiatione tui ipsius ingressus es, atrium cum hostiis intrasti. Si autem ibi instituta regulae conservasti, et subjecti omni humanae creaturae propter Deum, non solum bonis et modestis, sed etiam dyscolis, non solum majoribus, sed etiam minoribus, per omnia obedistis, humiliter in atrio Domini adoratis. Adorare enim est totum corpus etiam usque ad pedes et infima scilicet membra prosternere. Cum hostiis ergo intrate inchoantes arctam viam et ingredientes angustam portam. Ingressi adorate in habitu religionis, voto professionis, et institutis regulae, in domo disciplinae omnibus obedite. ####  |