| #### CAPUT 69 |

| #### #### Sequitur: #### Nolite timere, animalia regionis; quia germinaverunt speciosa deserti; quia lignum attulit fructum suum: ficus et vinea dederunt virtutem suam. #### HISTORIALITER. Post interitum hostis, post naufragium captivitatis Judaea recepit pristinae faciem serenitatis solis, testamentum ubertatis. ALLEGORICE vero fructum suum attulit lignum Dominicae passionis; ficus virtutem et dulcedinem resurrectionis. In adventu Paracleti, vinea apostolorum dedit fructum suum propagationis. Inde germinaverunt deserti speciosa, quia ex imitatione passionis, ex spe resurrectionis, ex doctrina et vita apostolica religionis propagata sunt gloriosa conventicula. Animalia regionis, homines sunt vitae saecularis. Ne metuant ergo regionis animalia, quia germinaverunt deserti speciosa, quoniam per doctrinam religiosorum et sanctimoniam trahuntur saeculares ad sacramentorum reverentiam, ad praeceptorum obedientiam, ad morum innocentiam, ad consiliorum eminentiam, ad imitationem Dominicae passionis, ad spem coelestis resurrectionis, ad sollicitudinem et fructum religiosae propagationis. ####  |