| #### CAP. XIII. De Quadragesima. |

| #### #### Quadragesima, quae sequente Dominica incipit, finitur feria quarta ante Pascha, quae vocatur coena Domini. His XL diebus si duos sequentes addideris, erunt usque ad solemne baptisma dies XLII. Tot enim mansionibus filii Israel pervenerunt ad terram promissionis. Tot etiam generationum computatione in Evangelio Matthaei pervenitur ad Christum, Jechonia bis computato. In Quadragesima viriliter pugnantibus de Dei adjutorio praesumendum est. Unde dicit nobis quem in Quinquagesima protectorem invocavimus: Invocavit me et ego exaudiam eum, etc. Epistola prima: Tempore accepto exaudivi te, et in die salutis adjuvi te (II Cor. VI). In Responsorio: Angeli Domini, custodiant nos. In Tractu: Scuto veritatis circumdati sumus. In Evangelio ad triumphum tendimus ut dicamus inimico: Vade retro, Satana. Significat autem quadragenarius numerus totum tempus vitae nostrae, propter quatuor anni tempora quibus vivimus, vel propter quatuor elementa, quorum in nobis concordia vivimus. Quaeritur autem cur Dominus cito post baptismum jejunium suum inchoaverit, cur nos quadragesimale jejunium quod in illius commemorationem celebramus, usque ad tempus Passioni Christi contiguum differamus? Hoc autem ideo fit ut per Quadragesimae observationem magis efficiamur idonei ad paschalis Agni comestionem; quem qui indigne suscipit, secundum Apostolum, judicium damnationis sibi manducat et bibit (I Cor. II). ####  |