| ### DE SUBSTANTIA DILECTIONIS. ###  |

| #### ADMONITIO IN LIBRUM DE SUBSTANTIA DILECTIONIS. |

| #### #### Constat iste libellus opusculis in unum confusis duobus, quae in scriptis libris non sic loco junguntur, quin a se invicem suo saltem praefixo cuique titulo separentur. Opusculum primum, cui titulus est, De Substantia Dilectionis, desinit ad ultima verba capitis quarti, et Augustini raro admodum, Hugonis autem plerumque nomen in Mss. exemplaribus praefert: et sane exstat inter opera nomine Hugonis vulgata, libro scilicet assutum, qui appellatur, Institutiones catholicae in Decalogum. Alterum opusculum ab illis verbis capitis quinti incipiens, Vita cordis amor est, etc., titulum sine auctoris nomine hunc vel similem habet: Quod vita cordis sit amor. Hoc etiam cum operibus Hugonis editum est in lib. 1 Miscellaneorum, tit. 170 vel 171 eruditionum theologicarum. Nonnulla in hoc libello carpit Bernardus Vindingus in Critico Augustiniano, sed quae sane haud aliena sunt ab Hugone Victorino. Illud, exempli gratia, quod censura dignum putat, quia dicitur Deus operatus opera restaurationis humanae partim per homines, partim per angelos, partim per semetipsum, aliquoties repetit Hugo in libro 4 de Arca morali, capp. 3, 5, 9, et in lib. 2 de Vanitate mundi, etc. Postremo Trithemius abbas inter Hugonis opera censet librum de Substantia Dilectionis. |