| #### TIT. XIII. De Ecclesiae doctoribus per vectes signatis. |

| #### #### Vectes de lignis Setim (Exod. XXI) induti auro operti in quatuor circulis aureis positis per quatuor angulos arcae, portant ipsam arcam. Arca Ecclesia est; vectes, fortes et perseverantes doctores qui inhaerentes quatuor circulis, id est evangelicae doctrinae, Ecclesiam portant per quatuor partes mundi, ut vectes arcam per quatuor angulos. Qui vectes jubentur auro operiri, ut cum sermone aliis insonant, ipsi etiam vitae fulgore fulgescant. De quibus subditur: Qui semper erunt in circulis, ut cum portandi arcam, hoc est docendi Ecclesiam, opportunitas exigit, pro intromittendis vectibus nulla tarditas generetur. Cum enim a subditis dubium aliquod spirituale pastor percunctatur, ignominiosum est valde, si tunc quaerat discere cum quaestionem debet enodare. Unde primus Pastor pastoribus dicit: Parati semper ad satisfactionem omni poscenti vos reddere rationem de ea quae in vobis est [spe] fides (I Petr. III). ####  |