| #### QUAESTIO LXXXV. |

| #### #### Quaeritur de eo quod dicitur: Per legem cognitio peccati, etc., cujus peccati cognitio facta sit per legem? Pluribus enim modis dicitur peccatum, quandoque culpa, quandoque poena peccati. Unde dicitur Deus peccata nostra portare, id est, poenam pro peccato: quandoque hostia pro peccato, unde Christus factus est pro nobis peccatum (II Cor. V), id est hostia pro peccato. Dicitur etiam quandoque satisfactio pro peccato, vel poenitentia pro peccato injuncta: quaelibet etiam inordinatio cujuslibet rei dicitur peccatum. Unde dicitur citharoedus peccasse, si semper oberrat eadem chorda. Item peccatum opus peccati, et reatus peccati dicitur: qui secundum quosdam alius est a culpa, secundum alios idem quod culpa. Quaeritur igitur cujus peccati cognitio facta sit per legem? Solutio. Dicunt quidam quod illius, quod est in voluntate, peccati cognitio facta sit per legem, quia ante legem peccatum, quod est in opere, tantum credebatur esse peccatum et concupiscentia ignorabatur esse peccatum. ####  |