| #### TIT. XXVII. De tribus contemplativorum ordinibus, et de triplici terra scalae Jacob. |

| #### #### Vidit Jacob scalam (Gen. XXVIII). Scala est generalis Ecclesia quae ex parte militat in terris, ex parte triumphat in coelis. In hac varii sunt ordines graduum. Alii sunt incipientes, alii progredientes, alii pervenientes. Item ex istis quidam sunt in mola, quidam in agro, quidam in lecto. In mola sunt sectatores saeculi; in agro, doctores verbi; in lecto, amici sponsi. Haec scala dicitur stare super terram; est autem triplex terra: terra quae sub homine, terra quae est homo, terra quae supra hominem. Terram quae sub homine est homo calcat; terram quae est homo homo portat; terram quae supra hominem homo desiderat. De prima dicitur: Domini est terra (Psal. VIII); de secunda: Terra es et in terram reverteris (Gen. III); de tertia: Si feceritis quae ego praecipio vobis, bona terrae comedetis (Isa. I). Sub hac scala sunt infirmi, in medio sunt activi, in supremo contemplativi in coelo positi. Infirmi terram comedunt et infirmantur. Activi fastidiunt, et curantur. Contemplativi rore coeli vescuntur, et saturantur. Activi infirmis compatiuntur, et ita descendunt. Contemplativi congratulantur, et ita ascendunt. Isti enim sunt angeli per scalam ascendentes et descendentes: descendentes compassione misericordiae, ascendentes supernorum contemplatione. Affligitur activus, affligitur infirmus, sed ille compassione misericordiae, et ita eum oportet descendere; iste peccati languore, et ita nequit ascendere. ####  |