| #### CAP. IV. Quid ingressus basilicam episcopus primo dicat vel faciat. |

| #### #### Per ea quae hactenus nostra explicavit oratio, ecclesia dedicanda ad hoc praeparata est, ut dedicari possit et debeat, id est consecrari. Pontifex ergo ad altare accedens, et quasi incipiens dicit: Deus, in adjutorium meum intende (Psal. LXIX) etc., absque alleluia. Est enim versus ille laborantium in hac vita, et contra hostes visibiles et invisibiles colluctantium, et ideo in suum adjutorium Deum invocantium. Alleluia autem laus angelorum est, ad homines per Joannem in Apocalypsi delata, ubi se perhibet vocem angelorum audisse dicentium alleluia (Apoc. XIX). Est autem vox laetitiae spiritualis. Unde in tempore luctus, scilicet a Septuagesima usque ad Pascha, in Ecclesia non cantatur. Pontifex ergo, qui cum subditorum imperitia adhuc certat, et adhuc in figura non fidelem Ecclesiam ad fidem vocat, vel lapsos ad poenitentiam, adjutorium quidem Dei postulat, sed alleluia pro eis non decantat de quorum salute nondum plene sperat. ####  |