| #### TIT. LVIII. De quatuor generibus ovium, et de caula earum ac carnis custodia quadruplici. |

| #### #### Nos populus pascuae ejus, et oves manus ejus (Psal. XCIV). Quatuor sunt genera ovium. Infirmae, fetae, vagae, validae. Hae sunt incipientes, proficientes, errantes, perfectae. Unaquaeque indiget proprio pastu: incipientes eruditione, ut ulterius proficiant; proficientes admonitione, ut ad summum perveniant; errantes correctione, ut peccatum abjiciant; validae exhortatione, ut coronae inserviant. His quasi caulae quaedam claustralis debetur observatio: quae quodammodo quadrangula est, sicut claustrum, ut singuli a suis proprietatibus non exclusi sint, finibus suis contenti. In primo latere erit subjectio scholastica, ut nascatur humilitas; in secundo, lectio moralis ut acuatur subtilitas; in tertio correctio spiritualis, ut evellatur iniquitas; in quarto, meditatio spiritualis, ut cognoscatur veritas. Demum canis necessarius est, id est vigilantia pastorisque custodia quadrifida, ut sicut canis latratu lupos et latrones fugat, sic praelatus comminatione diabolum et vitia propinquare vetet. Sicut canis propria lingua se sibi medicum praestat, sic, si excesserit, linguae confessione se curet, sicut canis venaticus feram a longe praesentit, ita virtute fidei vitam post mortem speret; et sicut canis domino suo fideliter adhaeret, sic ab unitate fidei se usque ad mortem non separet. ####  |