| #### CAP. XXXII. De officio sancti Paschae. |

| #### #### Die sancti Paschae in Introitu per ora prophetarum praesentat se Christus ex resurrectione Patri suo in Ecclesia sua dicens: Resurrexi et adhuc tecum sum (Psal. CXXXVIII). In die hac et quinque sequentibus graduali canimus ad missam, quia ad gloriam, quam promittit Domini resurrectio, adhuc gradimur et gradiendo Deum laudamus. De perventione tamen quam habemus in spe gaudemus, unde et Alleluia cantamus. In Sabbato autem duplex Alleluia canimus, quia Septuagesimae finis est significat requiem quae peregrinationis erit finis, quando duplici stola corporis et animae decorati Deum pro utraque laudabimus. Similiter in diebus Dominicis et festis usque ad octavam Pentecostes duo Alleluia cantamus propter memoriam Dominicae resurrectionis, et nostrae, cujus perventionis figura praecessit in Sabbato praedicto. In aliis diebus pro redemptionis nostrae laetitia unum Alleluia cantamus. ####  |