| #### TIT. XLIX. De tribus mansionibus Aegypti. |

| #### #### Egredimini, filiae Sion, et videte regem Salomonem in diademate quo coronavit eum mater sua (Cant. III). Volens Scriptura infirmas mentes, quas in carnalibus desideriis jacere dolebat, ut quae ad Deum videndum conditae fuerant, ad visionem veri Salomonis revocare, ait: Egredimini. Egredimini itaque a fetore stabuli, ad odorem thalami, a caepis Aegypti ad manna deserti, a tribus, scilicet mansionibus Aegypti, ad tres visiones Salomonis nostri. Tres enim sunt mansiones Aegypti: Exterior, interior, superior. Exterior mansio est in desiderio eorum quae mundi sunt; interior, in delectatione eorum quae carnis; superior, in malis gloriari. Has mansiones deserere praecipitur Abraham cum ei dicitur: Exi de terra tua, haec est prima; et de cognatione, haec est secunda; et de domo patris tui (Gen. XII), haec est tertia. Terram appellat curiositatem terrenorum, cognationem affinem carnis delectationem, domum patris de malis gloriari, exemplo illius qui singulariter volens gloriari dixit: Sedebo te in monte testamenti (Isa. XIV). Hic dicitur pater malorum imitatione. In prima mansione habitant qui honoribus et divitiis delectantur: in secunda, qui carnis desideriis obsequuntur; in tertia, qui de propriis malis superbiunt et gloriantur. Haec sunt tria mala quae enumerat Joannes apostolus, dicens: Omne quod est in mundo, concupiscentia carnis est et concupiscentia oculorum et superbia vitae (I Joan. II). Itinere igitur trium dierum, ut neque cogitatione, nec locutione, nec operatione criminaliter peccemus, egrediamur cum Abraham has tres mansiones, quod videamus Salomonem. Aliter non videretur. Triplex autem est ejus visio ad quam a triplici praedicta visione pervenitur, prima in hoc exsilio, secunda in judicio, tertia in regno. De prima dicitur: Quia vidisti me, Thoma, credidisti (Joan. XX); de secunda: Videbit omnis caro salutare Dei (Luc. III); De tertia: Tollatur impius ne videat gloriam Dei (Isa. XXVI). In prima apparuit mansuetus; in secunda justus judex. Unde: Cum accepero tempus ego justitias judicabo (Psal. LXXIV). In tertia gloriosus quia gloria et honore coronavit eum Dominus (Psal. VIII). In prima visione illuminavit caecos; in secunda voluit solvere compeditos; in tertia dirigit justos. In his est amabilis, terribilis, admirabilis. Prima visio generat spem, ne dejiciamur adversis; secunda, timorem, ne erigamur prosperis; tertia, charitatem, ut videamus facie ad faciem (I Cor. XIII). In prima visione fuit corrector morum; in secunda erit discretor meritorum; in tertia, largitor praemiorum. Secundum istas tres visiones, tria ipsi conveniunt nomina: Salomon, Ecclesiastes, Idida. Salomon pacificus quod vere fuit in prima. Ecclesiastes concionator, quod erit in secunda, quando advocabit coelum desursum et terram, dicturus malis: Ite, maledicti in ignem aeternum (Matth. XXV), bonis: Venite, benedicti, etc. (ibid.). Idida, id est dilectus Domini, quod erit in tertia visione in patria quando erit omnibus omnia (Col. III). In prima visione viderunt eum boni et mali, sed non omnes. In secunda videbunt eum boni et mali, et omnes. In tertia omnes boni et soli. Ad primam autem visionem in qua mansuetus exspectat, peccantes Scriptura invitat, dicens: Egredimini, et videte regem Salomonem pacis praecepta dictantem ut unitatem spiritus servetis in vinculo pacis. Videte dico non in quo coronavit eum noverca, sed mater sua. Coronavit enim eum noverca, pater et mater. Noverca Synagoga, mater Virgo, Pater ejus Deus. Noverca coronavit eum corona spinea et miseriae, mater corona justitiae, Pater corona gloriae. Spinea corona materialiter punxit eum exterius, spiritualiter interius non pro suis, sed pro nostris criminibus, ut nos pro spinis nostris ei non dedignemur compungi. Matris corona quatuor pretiosis lapidibus eum ornavit. Isti sunt principales quatuor animi affectiones, gaudium, amor, tristitia, timor. Istae affectiones, sicut dicit beatus Augustinus, ordinatae justitia sunt, inordinatae injustitia. Quia itaque sibi ordinatas eas Salomon noster assumpsit de Virgine, ipsa praedicta corona justitia eum coronavit. Ut autem ad plenariam cognitionem tertii diadematis, quo eum Deus Pater gloria et honore coronavit pervenire possitis, egredimini a vitiis, videte fide et operatione et imitatione eum coronatum corona qua coronavit eum mater sua, ut ordinatas ejus exemplo praedictas affectiones habeatis, ipso praestante. Qui, etc. ####  |