| #### TIT. XXV. Quid sit affligi in palea, luto et latere, et Pharaoni civitates construere. |

| #### #### Pharao filios Israel affligit in palea, luto et latere (Exod. I et V). Palea carnalis delectatio. Lutum fit ex pulvere et aqua. Hoc fit, dum mala voluntas jungitur actioni. Ex his lateres producuntur, dum prava opera in duritiam pravae consuetudinis decoquuntur. Ex his aedificatur Ramesses, quae commotio tineae interpretatur, et haec est avaritia; quae etiam Phiton, qui interpretatur os abyssi, id est inferni vel omnium vitiorum; avaritia enim radix est omnium malorum, et Heliopolis, quae interpretatur civitas solis, quae est bona opera propter vanam gloriam, quae est hypocrisis, construere. Istas tres civitates construit qui cupiditatem et mendacium et hypocrisim subintroducit. ####  |