| #### CAPUT 100 |

| #### #### Sequitur: #### Et Dominus de Sion rugiet, et de Hierusalem dabit vocem suam, et movebuntur coeli et terra. Et Dominus spes populi sui et fortitudo filiorum Israel. Et scietis, quia ego Dominus vester, etc. #### Coeptam sequamur ultionem, et de ultimo adventu explanationem. Cum solis, et lunae, cunctarumque stellarum splendor tenebris fuerit commutatus, Dominus de Sion instar leonis rugiet, sive clamabit, et tam excelsa vox ejus erit, atque terribilis, ut coelorum cardines et terrarum fundamenta quatiantur. Cumque tam severus in eos fuerit qui puniendi sunt, erit tamen clemens erga populum suum, et dabit eis fortitudinem, qui appellantur filii Israel, mente scilicet Deum videntes: qui non per pravas vias ambulaverunt, sed gradientes in via Christi omnia recta fecerunt. Tunc scient et ii, qui punientur in gehenna, et illi, qui assumentur in gloria, quod Dominus habitet in specula sua Sion, et in Christo monte sancto suo: scilicet in eo, qui se praeparaverat habitaculum dignum Deo. ####  |