| #### TIT. LXXIII. De tribus Christianae perfectionis statibus. |

| #### #### Dominus dicit: Ecce ego hodie et cras daemonia ejicio, et sanitates perficio; et tertia die consummor (Luc. XIII). Et Apostolus: Donec occurramus omnes in virum perfectum (Ephes. IV). Tres status Christianae perfectionis in his notantur: unus in futuro, ubi triumphabimus; duo in praesenti, ubi meremur. Primus in poenitentia, secundus in justitia, tertius in gloria. In primo daemonia ejicit; in secundo sanitatem perficit, cum per misericordiam juste vivere facit; in tertio consummabit, cum nos coronabit: quos in sua passione, dormitione, et evigilatione, ostendit. In cruce patiens de diabolo triumphavit, in sepulcro quievit, in resurrectione exsultavit. Ita nos poenitentia qua diabolum vincimus, cruciat; justitia qua a malis quiescimus, tranquillat; vita aeterna, ubi Deus videbitur, jucundabit. Hinc primus horum trium status agit de poenitentia. Cujus vox: Miserere mei, Deus (Psal. L). Secundus de misericordia et judicio, cujus vox est: Misericordiam et judicium cantabo tibi, Domine (Psal. C). Tertius de vita aeterna, cujus vox: Omnis spiritus laudet Dominum (Psal. CL). Hinc in Veteri Testamento tres praecipue festivitates celebrantur, Paschae, Pentecostes, Scenopegiae. In prima comedebant lactucas agrestes, et spicas igni tostas offerebant; per quae significantur carnis mortificatio et poenitentiae amaritudo. In Pentecoste novi panes de novis frugibus offeruntur; per quod intelligitur status justitiae per quam in novitate vitae ambulamus. In scenopegia de cunctis frugibus anni offerebatur; per quod status gloriae: quando venient cum exsultatione portantes manipulos suos (Psal. CXXV). Haec sunt opera Samaritani; qui prius vinum, inde oleum fudit, postea ait: Vade, sanus factus es (Joan. V). In vino fervor poenitentiae, in oleo lenitas justitiae; in tertio significatur perfectio. ####  |