| #### TIT. LXI. De triplici transmigratione et nube. |

| #### #### Viri Galilaei quid statis aspicientes in coelum? Hic Jesus qui assumptus est a vobis in coelum, sic veniet, etc. (Act. I.) Galilaea transmigratio interpretatur. Haec triplex est: alia enim est in carne, alia in poenitentia, alia in charitate. Transmigratio in carne triplex, à bono statu in delectationem peccati, a delectatione in operationem, ab operatione in consuetudinem. Transmigratio quoque in poenitentia triplex est: a peccato in cordis contritionem, a contritione in oris confessionem, a confessione in operis satisfactionem. Transmigratio in charitate itidem triplex est; a bono dolore poenitentiae in jucunditatem justitiae; a bono opere justitiae in spem et fidem gloriae; a contemplatione fidei et spei ad contemplationem rei. Bona est quidem poenitentia; sed quandiu secum loquitur in amaritudine sua non est jucunda; cum vero coeperit operari, ut jam timor peccatorum absumatur a desiderio aeternorum, mox a bono doloris transmigrat in bonum jucunditatis. Prima igitur transmigratio in charitate est a bono poenitentiae in bonum jucundum justitiae; secunda, a bono opere justitiae in contemplationem fidei et spei; tertia a contemplatione fidei et spei in contemplationem rei. Primi horum omnium transmigratores sunt carnales, quia in carne sunt et secundum carnem ambulant. Secundi sunt rationales, qui in carne sunt sed secundum carnem non ambulant. Tertii mere spirituales, quorum conversatio in coelis est (Philipp. III). Istis duobus posterioribus transmigratoribus dicitur: Viri Galilaei, etc. Isti enim Deum vident ascendentem; sed aliter primi, aliter secundi: quia dupliciter ascendit Deus, in voce tubae et in jubilo. Poenitentibus ascendit in voce tubae charitativis in jubilo. In tuba ascendit poenitentibus, quando timore Dei horribiliter intonante peccator resipiscit. In jubilo ascendit charitativis tribus modis: Jubilus enim alius in corde, alius in ore, alius in opere. In corde jubilat qui conceptam laetitiam voce non potest exprimere, nec tamen potest vocem reprimere. In ore jubilat qui subtilia de Deo cogitans in ipso anhelat proficere, et cogitur deficere, In opere jubilat qui ad diligendum Deum tota virtute suspirat, cum hoc in praesenti plane facere nequeat; nam in visione fidei non quantum in visione Dei diligitur. Hos modos innuit Psalmista, dicens: Jubilate Deo, omnis terra; cantate, exsulate, et psallite (Psal. XCVII). Cantate jubilo oris, exsultate jubilo cordis, psallite jubilo operis. In charitate ergo ascendit Deus in jubilo ad amplectendum. Eum Galilaeus verus aspicit, ut eum jubilare faciat ascendens Deus in nube. Nubes alia bona, alia mala. Mala triplex est: Prima voluptatis, secunda iniquitatis, tertia phantasiae. Prima est lutosa, quia hominem foedat; secunda fumosa, quia unde voluptates postponit, avaritiam autem et caeteras nequitias tenet, deterior efficitur, et quasi fumus oculum, ita excaecat rationem; in tertia vero nube, scilicet phantasiae, ii qui nubem voluptatis et iniquitatis evaserunt in orationibus perturbantur. Contra has nubes Dominus ascendit in bona nube. Et haec triplex est: alia tonitrui, alia pluviae, alia diei. Prima horrida, secunda humida, tertia lucida. Horrida terret, humida rigat, lucida illuminat, ostendendo quantum sit justis repositum praemium, ut perseverantiam exspectent. Contra ergo triplicem malam nubem in triplici nube Dominus ascendit. Dum igitur, vir Galilaeus, transmigrans in charitate, Deum ascendentem contemplatur, quia non plene capit evanescentem ab oculo cordis sui, dolet et tristatur. Et ecce duo viri astiterunt in vestibus albis qui charitatem consolantur. Hi sunt spes et fides: spes promissorum, fides gloriae. Qui inquiunt: O charitas, quid hic desperando stas? crede Deum velle, scire, et posse quod promisit dare. Dicit fides: Spera te glorificandam. Dicit spes: Vere enim ita veniet tibi dare gloriam quemadmodum vidisti eum ascendentem in coelum. Nos itaque, fratres, de mala Galilaea transmigremus ad bonam, relinquentes nubes contrarias, ascendamus ad Deum in bonis nubibus, ut cum ille qui ascendit in judicium advenerit, eam nobis gloriam tribuat quam promisit. ####  |