| #### CAP. XV. De eisdem. |

| #### #### Pius propheta David figuraliter deflet Saul, et Jonathan (II Reg. I). Qui cum potentes essent et semper super hostes praevalerent, hostibus sauciati illico et vulnerati in medio praelio corruerunt. Sic et Christiani deflent eos qui, repugnantes daemonibus, in lubrico saeculi labuntur. Gelboe namque montes lubrici interpretantur. Et spem recuperationis omittentes, proprio mucrone desperationis seipsos interficiunt, sicut Saul irruens super gladium suum. Philisthaei vero, id est daemones, qui de interfectis spolia virtutum auferentes, propriae virtuti vel fortitudini victoriam ascribunt; sed talia juxta permissionem Dei eveniunt. Sed David noster in electis suis corruentium casum gemit, et in urbibus Allophylorum prohibet divulgari, id est praecipit fidelibus ut caute custodiant se. Scutum fidei, loricam justitiae, galeam salutis, et gladium Spiritus sancti habeant, quod est verbum Dei (Ephes. VI): quibus adversariis resistant, et non ignominiose superati gaudium inimicis faciant. ####  |