| #### CAPUT 102 |

| #### #### Si vero de adventu Christi in mentem praesens prophetia intelligatur, haec erit summa tropologiae. In vallem judicii eundum est, ibi salutis causa, poenitentiae forma, justitiae norma quaerenda est. Ibi perimitur hostis, liberatur civis, sublimatur erectus, perficitur sublimatus. Tria quidem sunt judicia: proprium scilicet, humanum, et divinum. Proprium fit de compunctione cordis et humana poenitentia: humanum publica disciplina, divinum abscondita manifestans et occulta. Per proprium perimitur hostis, et civis liberatur. Per humanum politur et sublimatur. Per divinum ad unguem perficitur. Unumquodque horum judiciorum merito in valle dicitur situm, quia unumquodque mentem deprimit, et humiliat, unumquodque cor hominis metu concutit, et varie cruciat. Primum mentem humiliat terrore gehennae, secundum animum deprimit pondere disciplinae, tertium animam sternit amore justitiae. In primo igitur judicio fit victoria gentium et mors robustorum, in secundo ubertas torcularium et gratia donorum, in tertio spes populi et fortitudo filiorum. Juxta vallem judicii dicitur esse dies Domini. Dies Domini dies est poenitentiae, dies disciplinae, dies gloriae. Juxta primam vallem dies est poenitentiae, juxta secundam dies disciplinae, juxta tertiam dies gloriae. Hinc Psalmographus: Annuntiate de die in diem salutare ejus (Psal. XCV). De die scilicet poenitentiae, diem disciplinae: de die disciplinae, diem gloriae. Et hoc est quod dicitur: Et scietis quia ego Dominus Deus vester, habitans in Sion monte sancto meo. ####  |