| #### CAP. LIII. De dalmatica. |

| #### #### Dalmatica a Dalmatia provincia dicitur, in qua primum est inventa. Hac pro colobio apostolorum, quod erat vestis cucullata sine manicis, utitur Ecclesia ex beati Silvestri institutione. Haec vestis in modum crucis formata, indicat portantem eam cum vitiis et concupiscentiis debere esse crucifixum. Duae lineae coccineae, sanguinis Christi effusionem significant pro duobus populis factam. Fimbriae quae quasi quaedam linguae de dalmatica ante et retro procedunt, sunt verba et exempla praedicatoris quae nobis imitanda proponit. Sinistrum latus dalmaticae fimbrias habet, quia activa vita impedita est et turbatur erga plurima. Dextrum latus non habet fimbrias, quia contemplativa vita quieta manet, et regina a dextris stans nihil in se sinistri habet. Manicarum largitas est datoris hilaritas et largitas. ####  |