| #### TITULUS 24 |

| #### #### Sequitur: #### Omnes viri foederis tui illuserunt tibi: invaluerunt adversum te omnes viri pacis tuae. Qui comedunt panem tecum ponent insidias subter te. #### Mirabilis, Domine, facta est scientia tua ex me (Psal. CXXXVIII). Mirabilis, inquam, es in sanctis tuis: qui das virtutem et fortitudinem plebi tuae; qui educis vinctos in fortitudine; qui convertis mare in aridam, ut influmine sicco pertranseant pede; qui mundi filios, carnis amicos, servos vitiorum, convivas daemonum, mundi contemptores, carnis calcatores, vitiorum persecutores, daemonum illusores fieri voluisti; qui de exsecratione et mendacio consummationem annuntiasti. Unde scriptum est: In agro Jezrahel lingent canes sanguinem Jezabel (III Reg. XXI). In cane juxta sinistram significationem considerantur tria: juxta bonum quoque tria. Juxta malam, furor, libido, clamor. Juxta bonam, fides, zelus, doctrina. Fides custodiae. Zelus vindictae. Latratus doctrinae. Jezrahel interpretatur semen Dei. Jezabel fluxus vanus. Per Jezrahel significatur Dei timor. Per agrum exercitatio et labor. Per Jezabel cura carnis et amor. In agro ergo Jezrahel lingunt canes sanguinem Jezabel: quia sancti et timorati viri per exercitium, et amorem divini timoris, curam funditus et amorem exterminant carnis. Hinc est illud Psalmographi: Confige timore tuo carnes meas: a judiciis enim tuis timui (Psal. CXVIII). Et hoc est quod Abdias dicit: Omnes viri foederis tui, etc. Nota tria haec: foedus, pacem, convivium. Foedus cum carne inierant per affectum, pacem per consensum, convivium per actum. Per affectum concupiscentiae, per consensum petulantiae, per actum malitiae. Contra haec tria opponuntur altera tria. Contra concupiscentiam illusio, contra petulantiam impugnatio, contra malitiam insidiae. Insidiae jejuniorum, impugnatio spiritualium exercitiorum, illusio virtutum. Jejunium namque robur carnis, id est ejus malitiam attenuat: et spirituale exercitium sensuum petulantiam exterminat: chorus virtutum inordinatam concupiscentiam amputat. ####  |