| #### TIT. II. De Scripturae statura, altitudine et aspectu horribili. |

| #### #### Statura erat rotis et altitudo et horribilis aspectus (Ezech. I). Statura est bonae vitae operatio; altitudo, coelestis regni promissio; horribilis aspectus, terror gehennae. Statura est in rectitudine praeceptionis; altitudo, in celsitudine supernae promissionis; horribilis aspectus, in supplicii sequentis minis et terroribus. Scriptura ergo sacra, quae est quasi rota, dum ab inferiori historiae volvitur ad superius allegoriae, habet staturam, quia mores ad standum dirigit, ut mens audientis ad inferiora non incurvetur. Habet altitudinem, quia vitae aeternae gaudia promittit; horribilem aspectum, quia reprobis supplicia minatur gehennae. Stat recta in praeceptis cum dicit: Declina a malo et fac bonum (Psal. XXXVI). Et Paulus: Mortificate membra vestra, quae sunt super terram (Col. III). Alta est in promissionibus cum dicit. Erit vobis mensis ex mense, et Sabbatum ex Sabbato (Isa. LXVI), id est perfectio gloriae ex perfectione vitae, et quies coelestis retributionis ex cessatione pravi operis. Horribilis nimis dum dicit: Vermis eorum non morietur et ignis non exstinguetur (ibid.). Scriptura ergo sacra et admonendo recta est, et promittendo alta, et minando horribilis. Haec tria breviter in quatuor comprehendit Apostolus, dicens: Ut positis comprehendere quae sit latitudo, longitudo, sublimitas, et profundum (Ephes. III). Latitudo et longitudo ad staturam pertinent, propter opera charitatis quae extenditur usque ad inimicos, quae est latitudo, et propter perseverantiam quae est longitudo. Sublimitas ipsa est altitudo aeternorum quam nec oculus vidit, etc. (I Cor. II). Profundum horribilis aspectus inaestimabile. ####  |