| #### TITULUS 10 |

| #### #### ALLEG. Potentia saeculi, superstitio idoli, utraque sibi sufficientia rapuit. Philosophia vero racemorum aliquos post se reliquit; quia nec prima libertatem, nec secunda securitatem, nec tertia veritatem, ad salutem dare vel ostendere potuit. Umbram, non corpus habuit; imaginem, non rem exhibuit. Verbum vero incarnatum ad liquidum enucleavit omnia; ad integrum possidet universa; Esau perscrutatur abscondita: unumquemque ad terminum suum ducit, dum justo judicio pro cujuscunque merito finem debitum singulis imponit. Hinc Psalmista: Non est, inquit, qui se abscondat a calore ejus (Psal. XVIII). Calor Dei triplex esse legitur. Est enim alius extremae damnationis; alius piae ultionis, alius gratae dilectionis. De primo legitur: Ignis succensus est in furore meo, et ardebit usque ad inferni novissima (Deut. XXXII). De secundo: Deus noster ignis consumens est (Hebr. XII). De tertio: Vivit Dominus, cujus ignis est in Sion, et caminus ejus in Hierusalem (Isa. XXXI). Nullus igitur abscondetur a calore ejus; quia et impoenitens igne cruciabitur damnationis, et poenitens igne purgabitur ultionis, et innocens igne jucundabitur dilectionis. Hinc Salvator de seipso. Mihi vindictam, et ego retribuam (Rom. XII). Item idem: Vivo ego, inquit Dominus, quia mihi flectetur omne genu, et omnis lingua confitebitur mihi (Rom. XIV). Et hoc est, quod subditur: #### Quomodo scrutati sunt Esau investigaverunt abscondita ejus; usque ad terminum emiserunt te. #### LITTERAL. Christus enim, et ejus apostoli, et eorum successores Esau abscondita scrutati sunt; quia vita, moribus, doctrina, mundi pompam, ejus concupiscentiam, ipsius stultam sapientiam ejusdem idololatriam confutarunt et condemnarunt. Primam Christus in praesepio; secundam in deserto; tertiam in monte; quartam in Jordane condemnavit, dum rex gloriae pannis involvi; dum panis vitae, fame affici; dum sapientia Dei, stulta fieri; dum Deitas, servo sustineri voluit. Quomodo autem apostoli et eorum successores contra mundum, et errorem gentilium decertarunt, et eorum docent eloquia, et passionum Christi testantur stigmata. Unde sequitur: Usque ad terminum emiserunt te. ####  |