| #### CAP. XXXV. De Oratione pro defunctis. |

| #### #### Sequitur Memento etiam, Domine, etc. Sicut in prima Actione, ubi vitae animalis sustentamenta offerebat, rogabat pro vivis: ita in hac tertia, ubi posteriorum oblitus et in anteriora se extendens uniri Deo quaerit, rogat pro defunctis qui eodem indigent cibo, ut merito charitatis dum aliis orat quod sibi, impetret et sibi et aliis. Sciens autem quosdam salvandorum (pro solis enim salvandis orat) post decessum suum poenis purgatoriis detineri, primo eis locum refrigerii rogat concedi, deinde lucem, ut Deum sicut est videant; ad ultimum pacem de qua dictum est: Pacem meam do vobis, pacem relinquo vobis (Joan. XIV), pacem scilicet super pacem, quam etiam paulo post in tertia repetitione Agnus Dei, Ecclesia sibi donari postulat dicens: Dona nobis pacem. Haec pax in unitate capitis et membrorum consistit. ####  |