| #### CAP. XLIV. Quod occulta est interim bonorum justitia donec educatur judicanda de praemio. |

| #### #### Et educet quasi lumen justitiam tuam; et judicium tuum tanquam meridiem (Psal. XXXIV). Justitia bonorum nunc occulta est quia ibi se justificari satagunt, ubi ab hominibus videri non possunt. Et quamvis in eis jam luceat exemplum boni operis, tamen in abscondito est virtus intentionis. In futuro autem quasi lumen justitia eorum educitur, quia qui modo bona opera sua ab humana laude abscondunt, veniente judice jam secure pro eis in aeterna claritate gloriabuntur. Unde et in alio psalmo dicitur: Vanum est vobis ante lucem surgere (Psal. CXXVI), id est ante futuri judicii claritatem exaltari; sed surgite postquam sederitis (ibid.), quia tunc fructuosa ibi erit vestra exaltatio, si prius in hujus vitae exsilio sponte propter Deum vos humiliaveritis. Sequitur: Et judicium tuum tanquam meridiem (Psal. XXXIV). Justitia bonorum est opus virtutis, quod faciunt; judicium eorum est praemium virtutis, quod eligunt. Deus ergo educet justitiam sanctorum quando manifestabit opera virtutum, quae fecerunt; educet judicium, quando manifestabit quale boni operis praemium elegerunt. Et ideo justitia tanquam lumen; judicium vero tanquam meridies, id est clarum lumen educitur, quia minor est omnis claritas boni operis claritate aeternae retributionis. ####  |