| #### CAP. XLI. De communione. |

| #### #### Cantus Communionis quem post cibum salutarem canimus, gratiarum actio est, juxta illud: Edent pauperes et saturabuntur et laudabunt Dominum (Psal. XXI). Oratio in fine missae dicitur ut recessuri ad propria orationibus muniantur Ecclesiae ne illecebris saeculi capiantur. Diaconus dicens Benedicamus Domino, ad gratiarum actionem populum invitat. In festis tamen diebus in quibus praeclara Christi misericordiae insignia recoluntur, et Gloria in excelsis Deo canitur, dicit diaconus Ite, missa est, solemni vocis pronuntiatione rei exprimens dignitatem. Sensus: Ite, quasi revertimini ad propria; sed ne sicut a laboribus terrenis, ita ab honestis cogitationibus vacetis, missa est quam audistis. Sedistis ad mensam divitis, mementote ei similia praeparare (Eccli. XXXI). Ab hac missione, id est dimissione missam dicunt appellari vel a missione, id est legatione, quia in ea legatio Christi repraesentatur, vel quia sacerdos in ea pro nobis ad Deum legatione fungitur. Vel ideo a missione quia in ea catechumeni et qui sacramentis interesse non debent, foras mittuntur. ####  |