| #### TIT. XL. De officio trium noctium, videlicet in coena Domini, in Parasceve, et sabbato sequenti. |

| #### #### In nocte Coenae Domini, quando traditur Christus, et nocte Parasceves, quando crucifigitur, et nocte Sabbati quae est in sepulcro: canonici et monachi in usitato ordine novem Lectionibus vigilias celebrant, et in tenebris consummant, obsequia triduanae Christi mortis insinuantes, et ipsas vigilias luctui mortis Christi deputari ostendentes, quae parum aut nihil ab officio mortuorum distent. Ideoque in omnibus horis capita praecidimus, et fines sub silentio abscondimus, quia ipse qui est initium et finis, [a] et [oh], per hos dies a nobis ablatus est, in manus peccatorum traditus, et inter iniquos projectus. Gloria Patri omnino subtrahitur propter hoc ipsum quod in quibusdam locis a Dominica de Passione coepit subtrahi, quia ex tunc Christus coepit ad mortem inquiri. Quod candelae finitis singulis psalmis aut lectionibus, singulae exstinguuntur, factum Judaeorum repraesentat, qui singulos prophetas solem nasciturum praecedentes, et prophetico sermone lucentes impletis prophetiae officiis occiderunt. Illa autem quae suo lumine Evangelium cum legeretur illustravit, ultima non major caeteris exstinguitur: dum Christus qui evangelizavit quasi unus ex prophetis reputatus, ultimus est occisus, et hic exstinctus profundas illis erroris et perfidiae tenebras reliquit. Unde crucifixo Domino tenebrae factae sunt per universam terram (Luc. XXIII). ####  |