| #### CAP. XLVIII. De stola. |

| #### #### Stola quae et orarium dicitur, collum circumdat, per quam Evangelii obedientia signatur. Evangelium quippe est suave jugum Domini; obedientia vero lorum. Sacerdos igitur quasi ad jugum Domini lore ligatur, dum collum ejus stola circumdatur. Haec primitus sinistro humero in ordine diaconatus scilicet suscipitur. In ordine vero presbyteratus non remota a sinistro etiam dextro humero applicatur, quia obedientia Evangelii primum in eis quae ad activam pertinent vitam suscipitur, quae significatur per humerum sinistrum, ac deinde per dilectionem in dextrum contemplative porrigitur. Et notandum quod apud antiquos non orarium dicebatur stola; sed alba, quam vitae munditiam signare diximus, stola vocabatur. Unde: Qui laverunt stolas suas in sanguine Agni (Apoc. XXII). Et illud: Habemus stolam primam in lavacro, et annulum fidei signaculum. Utrobique enim nomine stolae vitae munditia significabatur, quae in baptismo per effusionem sanguinis Christi confertur. ####  |